ຂປລ. ຕາມຂ່າວສານ ຫວຽດນາມ, ວັນທີ 15 ພຶດສະພາ, ທ່ານຈິນດິງຢຸງ ຮອງນາຍົກລັດ ຖະມົນຕີຫວຽດ ນາມ ໄດ້ພົບປະກັບ ບັນດາວິສາຫະກິດ ຂະໜາດໃຫຍ່ ໃນຂົງເຂດ ການພັດທະນາ ພຶ້ນຖານໂຄງ ລ່າງ ແລະ ການບິນ ຂອງຝຣັ່ງ. ທ່ານຈິນດິງຢຸງ ກ່າວວ່າ ການພົວພັນຄູ່ຮ່ວມມື ຍຸດທະສາດ ຫວຽດນາມ-ຝຣັ່ງ ພວມພັດທະນາຢ່າງດີງາມ ໃນທຸກໆຂົງເຂດ ໂດຍສະເພາະ ເສດຖະກິດ-ການຄ້າ ແລະ ການລົງທຶນ. ຝຣັ່ງ ເປັນຄູ່ຮ່ວມມື ການຄ້າເອີຣົບຂະໜາດໃຫຍ່ ຂອງຫວຽດນາມ, ການແລກປ່ຽນ ການຄ້າສອງສົ້ນໃນປີ 2018 ບັນລຸ 5,1 ຕື້ໂດລາ ສະຫະລັດ, ເພີ່ມຂຶ້ນ 10,8% ເມື່ອທຽບໃສ່ປີ 2017ຜ່ານມາ. ໃນນັ້ນ ມູນຄ່າ ການສົ່ງອອກ ສິນຄ້າ ຫວຽດນາມ ໄປຍັງຕະຫລາດ ຝຣັ່ງ ລວມມີ 3,76 ຕື້ໂດລາ ສະຫະລັດ ແລະ ອື່ນໆ. ທ່ານຈິນດິງຢຸງ ຄາດວ່າ ບັນດາວິສາຫະກິດ ຫວຽດນາມ-ຝຣັ່ງ ຈະສືບຕໍ່ ຮ່ວມມືຢ່າງແໜ້ນແຟ້ນ, ເປີດ ກວ້າງການລົງທຶນ ໃນຂົງເຂດການບິນ ແລະ ອື່ນໆ ເພຶ່ອນຳເອົາ ຜົນປະໂຫຍດໃຫ້ແກ່ ສອງປະເທດ. ທ່ານໂອລີວິເອີ ຊີໂກດ ເອກອັກຄະລັດ ຖະທູດຝຣັ່ງ ປະຈຳ ຫວຽດນາມ ກ່າວວ່າ ຂົງເຂດການບິນ ເປັນຂົງເຂດ ເສດຖະກິດ-ການຄ້າ ລະຫວ່າງຝຣັ່ງ-ຫວຽດນາມ ແລະ ມີການພົວພັນ ຮ່ວມມືອັນເປັນ ມູນເຊື້ອມາແຕ່ດົນນານ. ນອກນັ້ນ, ກົມການບິນ ຫວຽດນາມ ແລະ ກົມການບິນ ພົນລະເຮືອນ ຂອງຝຣັ່ງ ໄດ້ລົງນາມ ຂໍ້ຕົກ ລົງດ້ານເຕັກນິກ ແລະ ອື່ນໆ./.
ເນື້ອໃນ: ຂປລ